CELEX: 32011D0761
Language: ro
Date: 2011-11-24 00:00:00
Title: 2011/761/UE: Decizia de punere în aplicare a Comisiei din 24 noiembrie 2011 de autorizare a introducerii pe piață a flavonoizilor proveniți din Glycyrrhiza glabra L. ca ingredient alimentar nou conform Regulamentului (CE) nr. 258/97 al Parlamentului European și al Consiliului [notificată cu numărul C(2011) 8362]

26.11.2011   
            
            
               RO
            
            
               Jurnalul Oficial al Uniunii Europene
            
            
               L 313/37
            
         DECIZIA DE PUNERE ÎN APLICARE A COMISIEI
   din 24 noiembrie 2011
   de autorizare a introducerii pe piață a flavonoizilor proveniți din Glycyrrhiza glabra L. ca ingredient alimentar nou conform Regulamentului (CE) nr. 258/97 al Parlamentului European și al Consiliului
   [notificată cu numărul C(2011) 8362]
   (Numai textele în limbile franceză și olandeză sunt autentice)
   (2011/761/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (1), în special articolul 7,
   întrucât:
   
               (1)
            
            
               La data de 1 noiembrie 2007 societatea Kaneka Pharma Europe a înaintat autorităților competente din Belgia o cerere de introducere pe piață a flavonoizilor proveniți din Glycyrrhiza glabra L. (Glavonoid) ca ingredient alimentar nou.
            
         
               (2)
            
            
               La 3 decembrie 2008, autoritatea competentă de evaluare a produselor alimentare din Belgia a emis un raport de evaluare inițială. Raportul a concluzionat că societatea KANEKA a oferit suficiente informații pentru autorizarea introducerii pe piață a flavonoizilor proveniți din Glycyrrhiza glabra L. ca ingredient alimentar nou.
            
         
               (3)
            
            
               Comisia a transmis raportul de evaluare inițială tuturor statelor membre la data de 19 februarie 2009.
            
         
               (4)
            
            
               În cursul intervalului de 60 de zile prevăzut la articolul 6 alineatul (4) din Regulamentul (CE) nr. 258/97 s-au formulat obiecții motivate față de comercializarea acestui produs, în conformitate cu dispoziția menționată anterior.
            
         
               (5)
            
            
               Prin urmare, la 22 iulie 2009 a fost consultată Autoritatea Europeană pentru Siguranța Alimentară (EFSA).
            
         
               (6)
            
            
               La data de 30 iunie 2011, EFSA a concluzionat în lucrarea sa intitulată „Opinie științifică privind siguranța substanței denumite «Glavonoid®», un extras provenit din rădăcinile sau din portaltoiul plantei Glycyrrhiza glabra L., ca ingredient alimentar nou, ca urmare a solicitării din partea Comisiei Europene” (2), că substanța Glavonoid este sigură pentru populația adultă, în general, dacă este administrată într-o doză zilnică de maximum 120 mg.
            
         
               (7)
            
            
               Pentru a nu se depăși aportul zilnic de Glavonoid de maximum 120 mg, Kaneka Pharma Europe N.V. a fost de acord, la data de 11 august 2011, să limiteze utilizarea substanței Glavonoid ca ingredient al suplimentelor alimentare și al băuturilor.
            
         
               (8)
            
            
               Pe baza evaluării științifice, s-a stabilit că Glavonoid corespunde criteriilor stabilite la articolul 3 alineatul (1) din Regulamentul (CE) nr. 258/97.
            
         
               (9)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Flavonoizii proveniți din Glycyrrhiza glabra L. (denumiți în continuare „Glavonoid”), în conformitate cu specificațiile din anexa I, pot fi introduși pe piața Uniunii ca ingredient alimentar nou pentru utilizările enumerate în anexa II.
   Glavonoid nu se vinde ca atare consumatorului final.
   Articolul 2
   (1)   Denumirea flavonoizilor proveniți din Glycyrrhiza glabra L., autorizați prin prezenta decizie, pe eticheta produsului alimentar care îi conține este „flavonoizi proveniți din Glycyrrhiza glabra L”.
   (2)   Se va include pe eticheta produselor alimentare în care s-a adăugat substanța în cauză drept ingredient alimentar nou, o mențiune în care să se specifice faptul că:
   
               (a)
            
            
               produsul nu trebuie să fie consumat de către femei însărcinate și femei care alăptează, de către copii și tineri adolescenți,
            
         
               (b)
            
            
               persoanele care urmează un tratament medicamentos pot consuma produsul în cauză numai sub supravegherea medicului,
            
         
               (c)
            
            
               doza maximă admisă este de 120 mg de Glavonoid pe zi.
            
         (3)   Cantitatea de Glavonoid din produsul alimentar finit se indică pe eticheta alimentului care conține această substanță.
   (4)   Băuturile care conțin Glavonoid se comercializează către consumatorul final la bucată (în porții unice).
   Articolul 3
   Prezenta decizie se adresează societății Kaneka Pharma Europe N.V. Triomflaan 173, 1160 Bruxelles, Belgia.
   
      Adoptată la Bruxelles, 24 noiembrie 2011.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 43, 14.2.1997, p. 1.
   
      (2)  EFSA Journal 2011; 9(7): 2287.
   
      ANEXA I
      
         SPECIFICAȚII PENTRU GLAVONOID
      
      
         Descriere
      
      Glavonoid este un extras provenit din rădăcinile sau din portaltoiul plantei Glycyrrhiza glabra prin extracție cu etanol urmată de o altă extracție a acestui extras pe bază de etanol, cu trigliceride cu lanțuri medii. Acesta este un lichid de culoare maro închis, care conține între 2,5 % și 3,5 % glabridină.
      
         Specificații
      
      
                  Parametru
               
               
                   
               
            
                  Conținut de apă
               
               
                  sub 0,5 %
               
            
                  Cenușă
               
               
                  sub 0,1 %
               
            
                  Conținut de peroxid
               
               
                  sub 0,5 meq/kg
               
            
                  Glabridină
               
               
                  între 2,5 % și 3,5 % grăsimi
               
            
                  Acid glicirizic
               
               
                  sub 0,005 %
               
            
                  Grăsimi conținând substanțe de tip polifenol
               
               
                  cel puțin 99 %
               
            
                  Proteine
               
               
                  sub 0,1 %
               
            
                  Carbohidrați
               
               
                  nedetectabil
               
            
   
      ANEXA II
      
                  Categoria de alimente
               
               
                  Conținutul maxim de Glavonoid
               
            
                  Băuturi pe bază de lapte
                  Băuturi pe bază de iaurt
                  Băuturi pe bază de fructe sau legume
               
               
                  120 mg pe porție zilnică
               
            
                  Suplimente alimentare
               
               
                  120 mg pe porție de consum zilnic